กรุงไทยรุกไซส์กลาง ดันตลาดทุนเพิ่มค่าฟี
กรุงไทยลุยลูกค้าขนาดกลางผลตอบแทนสูง ใช้โกลบอลมาร์เก็ตเพิ่มรายได้ค่าธรรมเนียม
23 พ.ค. 2558

กรุงไทยลุยลูกค้าขนาดกลางผลตอบแทนสูง ใช้โกลบอลมาร์เก็ตเพิ่มรายได้ค่าธรรมเนียม 
นายกิตติพันธ์ อนุตรโสตถิ รองกรรมการผู้จัดการใหญ่ ธุรกิจขนาดใหญ่ ธนาคารกรุงไทย เปิดเผยว่า แม้ภาวะเศรษฐกิจไทยยังฟื้นตัวช้า แต่ธนาคารยังคงมีดีลเข้ามาต่อเนื่อง โดยส่วนใหญ่เป็นดีลขนาดกลาง วงเงิน 3,000-5,000 ล้านบาท ซึ่งล่าสุดได้สนับสนุนสินเชื่อแก่บริษัท เอ็นเนอร์ยี่ เอิร์ธ ราว 3,300 ล้านบาท เพื่อเป็นทุนหมุนเวียนซื้อขายถ่านหินให้ลูกค้าจีน ส่วนดีลซื้อขายควบรวมขนาดใหญ่ระดับหมื่นล้านบาทเกิดยาก เพราะต้องใช้เวลาเป็นปีในการดำเนินการ
นายกิตติพันธ์ กล่าวว่า กลยุทธ์สายงานธุรกิจขนาดใหญ่ปี 2558 ไม่ได้ตั้งเป้าตัวเลขเติบโตสินเชื่อสูง หรือกลุ่มธุรกิจขนาดใหญ่ จนส่วนต่างกำไรบางเกินไป แต่จะเบนเข็มไปยังกลุ่มลูกค้าที่ให้ผลตอบแทนสูงกว่า โดยเน้นการปล่อยสินเชื่อ แบบมีระยะเวลา ที่ให้ผลตอบแทนสูงกว่าสินเชื่อหมุนเวียน
นอกจากนี้ ยังต้องการขยายรายได้ค่าธรรมเนียมให้เพิ่มเท่าตัวในปี 2561 เพื่อให้สัดส่วนรายได้ค่าธรรมเนียมเพิ่มขึ้นเป็น 40% จากปัจจุบัน 25% และรายได้ดอกเบี้ยมีสัดส่วน 60% จากปัจจุบัน 75% ซึ่งทำให้ในแต่ละปีต้องสร้างรายได้ค่าธรรมเนียมต้องเติบโตเท่าตัว
อย่างไรก็ดี การจัดตั้งสายงานธุรกิจตลาดเงินตลาดทุนขึ้นมาใหม่ในปีนี้ ทำให้มีโอกาสขยายรายได้ค่าธรรมเนียมมากขึ้น เพราะมีผลิตภัณฑ์ทางการเงินใหม่เป็นทางเลือกแก่ลูกค้า โดยเฉพาะกลุ่มบริษัทจดทะเบียน 100 อันดับแรก ที่มักใช้ตลาดทุนเป็นเครื่องมือทางการเงิน